## Pravilnik o načinu propisivanja, izdavanja i naplaćivanja lijekova (pročišćeni tekst)

### NN 31/1999 (31.3.1999.), Pravilnik o načinu propisivanja, izdavanja i naplaćivanja lijekova (pročišćeni tekst)

# HRVATSKI ZAVOD ZA ZDRAVSTVENO OSIGURANJE

Na osnovi Odluke Upravnog vijeća Hrvatskog zavoda za zdravstveno osiguranje
(klasa: 025-04/99-01/15, urbroj: 338-01-04-99-1, od 29. siječnja 1999.
godine), Upravno vijeće Hrvatskog zavoda za zdravstveno osiguranje na 11.
sjednici održanoj 26. ožujka 1999. godine utvrdilo je pročišćeni tekst
Pravilnika o načinu propisivanja, izdavanja i naplaćivanja lijekova.

Pročišćeni tekst Pravilnika o načinu propisivanja, izdavanja i naplaćivanja
lijekova ("Narodne novine" broj 44/95), te njegove izmjene i dopune objavljene
su u "Narodnim novinama" broj 79/97, 55/98, 63/98, 165/98 i 11/99, u kojima
je naznačeno vrijeme njihova stupanja na snagu.

Klasa: 025-04/99-01/38
Urbroj: 338-01-04-99-1
Zagreb, 26. ožujka 1999.

Predsjednik
Upravnog vijeća Hrvatskog zavoda
za zdravstveno osiguranje
**doc. dr. sc. Mate Ljubičić,** v. r.

## **PRAVILNIK**

### **O NAČINU PROPISIVANJA, IZDAVANJA I NAPLAĆIVANJA LIJEKOVA (pročišćeni tekst)**

I. OPĆE ODREDBE

Članak 1.

Ovim Pravilnikom utvrđuje se način propisivanja, izdavanja i naplaćivanja
lijekova osiguranim osobama Hrvatskog zavoda za zdravstveno osiguranje
(u daljnjem tekstu: Zavod).

Članak 2.

Lijekovi se osiguranim osobama propisuju, izdaju i naplaćuju na način
predviđen Zakonom o lijekovima i medicinskim proizvodima ("Narodne novine
broj 124/97), ovim Pravilnikom i drugim općim aktima Zavoda.

Članak 3.

Lijekovi se osiguranim osobama propisuju i izdaju na recept, čiji je
sadržaj propisan odredbom članka 6. ovog Pravilnika.

Tiskanicu recepta izdaje Zavod neposredno doktorima medicine, odnosno
stomatologije iz članka 4. ovog Pravilnika.

Članak 4.

Lijekove na recept propisuju izabrani doktori medicine odnosno stomatologije
primarne zdravstvene zaštite (u daljnjem tekstu: izabrani doktori), koji
su u ugovornom odnosu sa Zavodom.

Lijekove na recept Zavoda iznimno mogu propisivati doktori hitne medicinske
pomoći.

II. RECEPT

Članak 5.

Recept je isprava propisanog sadržaja i oblika.

Recept se mora ispunjavati čitljivo, tintom ili kemijskom olovkom plave
ili crne boje, odnosno kompjutorskim upisom.

Članak 6.

Recept mora sadržavati:

1. puni naziv Zavoda

2. broj područnog ureda Zavoda osigurane osobe

3. broj područnog ureda Zavoda obveznika uplate doprinosa

4. broj osigurane osobe

5. oznaku osnove osiguranja

6. oznaku nositelja osiguranja ili člana obitelji

7. rok valjanosti iskaznice

8. JMBG ili MB (matični broj stranca)

9. oznaku države osiguranja (za ino-osigurane osobe)

10. ime i prezime osigurane osobe

11. broj obveze

12. oznaku serije broja recepta

13. adresu stanovanja osigurane osobe

14. šifru dijagnoze prema Međunarodnoj klasifikaciji bolesti, ozljeda
i uzroka smrti

15. šifru zdravstvene ustanove ili ordinacije privatne prakse

16. šifru doktora

17. oznaku odnosi li se pravo na lijek na odredbe članka 51., 85. ili
90. Zakona o zdravstvenom osiguranju

18. oznaku o (ne)sudjelovanju osigurane osobe u troškovima za lijek

19. oznaku kategorije osiguranja

20. spol osigurane osobe

21. državu osiguranja

22. oznaku recepta

23. puno zaštićeno ime lijeka

24. farmaceutski oblik lijeka

25. način upotrebe lijeka

26. mjesto i datum propisivanja lijeka

27. potpis i faksimil izabranog doktora

28. pečat zdravstvene ustanove, odnosno ordinacije doktora medicine/stomatologije
privatne prakse,

29. šifru lijeka s Liste lijekova Zavoda

30. cijenu originalnog pakiranja lijeka iz Liste lijekova Zavoda

31. količinu lijeka

32. cijenu usluge

33. iznos na teret Zavoda

34. šifru ljekarne

35. datum izdavanja lijeka

36. šifru ljekarnika

37. pečat ljekarne i potpis ljekarnika.

Podatke navedene u točki 2. do 11. stavke 1. ovog članka, na tiskanicu
recepta unosi se preslikom s iskaznice zdravstveno osigurane osobe, odnosno
na način propisan člankom 5. ovog Pravilnika, osim točke 27. i 37. glede
potpisa ljekarnika.

Članak 7.

Tiskanica recepta iz članka 6. ovog Pravilnika tiska se u veličini formata
A-5 (21 cm ¤ 14,5 cm) i sastavni je dio ovog Pravilnika.

III. PROPISIVANJE LIJEKOVA

Članak 8.

Na recept se propisuje samo jedan lijek i oblik lijeka za jednu osobu
s potpunom uputom o načinu upotrebe lijeka (nije dovoljno napisati "prema
uputi").

Recept iz stavke 1. ovog članka vrijedi 15 dana od dana propisivanja
lijeka, ako ovim Pravilnikom nije drukčije propisano.

Članak 9.

Kada zbog prirode bolesti osigurane osobe lijek treba hitno izdati,
izabrani doktor je obvezan označiti recept s jednom od sljedećih oznaka:
"cito", "statim" ili "periculum in mora".

Članak 10.

U primarnoj zdravstvenoj zaštiti na recept se propisuje samo one lijekove
koji su utvrđeni Odlukom o utvrđivanju Liste lijekova Hrvatskog zavoda
za zdravstveno osiguranje (u daljnjem tekstu: Lista lijekova) i koji nose
oznaku "R" u zadnjem stupcu Liste lijekova.

U slučaju kućnog liječenja i zdravstvene njege u kući osigurane osobe,
izabrani doktor može na recept propisati zavojni materijal (vata i proizvodi
od vate, gaze i proizvodi od gaze, zavoji, flasteri i staničevina) najviše
za potrebe liječenja do 7 dana.

Članak 11.

Ako se propisuje gotovi lijek, koji se u upotrebi nalazi u raznim oblicima,
veličinama, odnosno različite jačine, izabrani doktor na receptu mora označiti
oblik i dozu lijeka. Rimskim brojkama i latinskim riječima označuje se
na receptu i broj jediničnog oblika lijeka.

Pri propisivanju magistralnog lijeka izabrani doktor ispisuje njegove
sastojke i količinu u gramima (g) arapskim brojkama.

Kada izabrani doktor propiše lijek na recept iznad maksimalno dopuštene
doze, obvezan je to označiti uskličnikom i potpisom.

Članak 12.

Na jedan recept može se propisati lijek u količini koja je prema objektivnom
zdravstvenom stanju bolesnika i prirodi bolesti dovoljna:

1. u slučaju pružanja hitne medicinske pomoći za liječenje do tri dana,
odnosno jedno pakiranje lijeka uz obvezno označavanje oznakama iz članka
9. ovog Pravilnika.

2. u slučaju akutne bolesti za liječenje do deset dana

3. u slučaju kronične bolesti za liječenje do trideset dana.

Članak 13.

Lijekovi koji sadrže opojne droge i psihotropne tvari, mogu se propisivati
samo ako su prijeko potrebni i ako su u upotrebi na osnovi Zakona o lijekovima
i medicinskim prozvodima.

Izabrani doktor medicine može na recept propisati najviše:

fenobarbitona 3,0 g

lodein fosfata 0,3 g

meprobamata 8,0 g

metadona 0,2 g

metilfenobarbitona 10,0 g

morfin sulfata 2,0 g

pentazocina 5,0 g

triheksifenidila 0,5 g.

Recepti kojima se propisuju lijekovi koji sadrže opojne droge i psihotropne
tvari izdaju se u dva primjeka s oznakom "kopija" na drugom primjerku i
s naznakom rednog broja evidencijske knjige o izdanim receptima.

Recepti iz stavke 1. ovog članka vrijede pet dana od dana propisivanja.

Izabrani doktor obvezan je voditi posebnu knjigu evidencija o opojnim
drogama i psihotropnim tvarima propisanim na recepte.

Članak 14.

Izabrani doktor uz dijagnozu, u zdravstveni karton osigurane osobe,
odnosno u povijest bolesti ili dnevnik bolesnika (ambulantni dnevnik) bilježi
propisani lijek s naznakom naziva i količine lijeka, kao i propisanu dnevnu
dozu.

IV. IZDAVANJE LIJEKOVA

Članak 15.

Ljekarnik može izdati lijek na recept ako je taj recept propisan sukladno
odredbama ovog Pravilnika.

Ako nije drukčije propisano, na recept se može izdati najmanje originalno
pakiranje lijeka, najmanje jačine.

Članak 16.

Ljekarnik ne smije izdati lijek na teret Zavoda u sljedećim slučajevima:

a) ako na receptu nedostaje potrebno obilježje (odredba članka 5. i
6. ovog Pravilnika)

b) ako je od dana propisivanja lijeka proteklo više od 15 dana

c) ako je od dana propisivanja antibiotika proteklo više od 3 dana

d) ako je od dana propisivanja lijeka koji sadrži opojne droge i psihotropne
tvari proteklo više od 5 dana.

e) ako je na recept propisan lijek iznad dopuštene maksimalne doze,
a izabrani doktor nije stavio oznake propisane člankom 11. stavkom 3. ovog
Pravilnika.

Članak 17.

Gotovi lijek za osobnu upotrebu ljekarnik može izdati u originalnom
pakiranju.

Članak 18.

Prilikom izdavanja lijeka, ljekarnik je obvezan na receptu označiti
šifru lijeka, cijenu originalnog pakiranja lijeka s Liste lijekova, količinu
lijeka, cijenu usluge, iznos koji tereti Zavod, šifru ljekarne i ljekarnika,
datum izdavanja lijeka, te ovjeriti recept pečatom ljekarne i svojim potpisom.

Članak 19.

Lijek propisan na recept s oznakom hitnosti, mora se odmah izdati.

U vrijeme noćnog dežurstva, ljekarnik je obvezan izdati lijek na osnovi
recepta koji iznosi oznaku hitnosti.

Članak 20.

Ljekarnik ne smije, bez prethodne suglasnosti izabranog doktora, koji
je propisao lijek, umjesto propisanog lijeka izdati lijek sličnog sastava.

Ako ljekarna nema propisanog lijeka, ljekarnik može izdati lijek istog
sastava koji je uvršten u Listu lijekova pod drugim imenom. Takav lijek
će biti izdan samo uz pristanak osigurane osobe kojoj je propisan. Svaka
zamjena lijeka obvezatno se mora naznačiti na receptu.

Ako ljekarna nema propisanog lijeka obvezna ga je na zahtjev osigurane
osobe, odmah, a najkasnije u roku od tri dana pribaviti ili njegovo izdavanje
osobi osigurati kod druge ljekarne.

Članak 21.

Prilikom izdavanja lijeka na recept, djelatnik ljekarne naplaćuje novčani
iznos u visini određenoj općim aktom Zavoda o sudjelovanju osiguranih osoba
u troškovima zdravstvene zaštite.

Članak 22.

Naplaćene iznose iz članka 21. ovog Pravilnika ljekarne obračunavaju
prema odredbama ugovora sklopljenog sa Zavodom.

Članak 23.

Ako je ljekarna izdala lijek na recept propisan suprotno odredbama ovog
Pravilnika, Zavod ima pravo odbiti zahtjev za plaćanje tako izdanog lijeka.

V. ZAVRŠNE ODREDBE

Članak 24.

Stupanjem na snagu ovog Pravilnika prestaje vrijediti Pravilnik o načinu
propisivanja, izdavanja i naplaćivanja lijekova osiguranim osobama Hrvatskog
zavoda za zdravstveno osiguranje ("Narodne novine" broj 9/94 i 94/94).

Pročišćeni tekst, NN 31/1999-629